venerdì 1 gennaio 2016
Periodic-mensîl di informazion e culture sul cont de minorance celtiche
dai Ladins de Furlanie. Edizion par cure de associazion “Union Scritôrs Furlans”
L’indis di natalitât in Friûl-Vignesie Julie al è ai minims storics. In cinc agns, dal 2008 al 2013, al è calât inmò di passe dîs ponts in percentuâl, secont i dâts dal Istat elaborâts dal Ires Fvg. La curve e tocje il mancul 4,2 par cent se il confront al è tra il 2013 e l’an denant. A cambiâ al è ancje il profîl di chei a decidin di vê un frut: nuie matrimoni pai gjenitôrs di un piçul su trê e e cres la etât des gnovis maris.
Dal 2008 al 2013 in Fvg si son contâts oltri mil frutins in mancul (esatementri il 10,4 par cent, un fenomen inmò plui marcât tra lis copiis furlanis (mancul 12,7 par cent a Gurize che al à lis percentuâls plui altis). Inte stesse dade di timp la cuote dai gnûfs nassûts cun almancul un gjenitôr forest e je passade da 21,7 a 23,7 par cent e chê cun ducj i doi i gjenitôrs forescj dal 16,6 al 17,4 par cent.
In sumis a nassin simpri mancul fruts, e di maris cuntune etât simpri plui alte, di norme sore i trente agns. Si maridisi di mancul e, dât unic e inedit, a son in câl ancje i nassûts di almancul un gjenitôr forest. Cussì lis scunis a restin simpri plui vueidis e si sierin i ponts nassite intai ospedâi, viôt juste apont il câs ultin di Latisane. Intai ultins cuindis agns, par altri, il numar dai fruts nassûts chenti al è stât “sostignût” da gjenitôrs forescj. In fats, tal 1999 i nassûts di almancul un gjenitôr forest a rapresentavin il 6,8 par cent dal totâl e chei cun ducj i doi i gjenitôrs forescj il 3,5 par cent. Tal 2013, come che o vin displeât denant trat, lis percentuâls a son incressudis dal 23,7 e dal 17,4. In conclusion, si po dî che in cheste dade di timp i nassûts di almancul un gjenitôr forest a son cuadruplicâts, mentri chei cun ducj i doi i gjenitôrs imigrâts a son incressûts di cinc voltis. Vuê in Fvg, scuasit un frutin su cuatri al à il pari o la mari, se no ducj i doi, di nazionalitât divierse di chê taliane.
Par chel che al inten lis copiis mistis, lis maris forestis a son soredut rumenis, marochinis e polachis, mentri i paris forescj a son tal ordin, albanês, marochins e rumens. Romanie, Maroc e Albanie si confermin i principâi paîs di citadinance ancje tal câs che i gjenitôrs a sedin ducj i doi forescj.
Si divente maris simpri plui tart e cheste e je la cause principâl dal fuart câl des nassitis. In particolâr inte nestre regjon lis maris cun mancul di 25 agns a rapresentin il 9,5 par cent dal totâl. Chês cun plui di 40 agns a son il 8,5 par cent. Se par altri, si considerin dome lis maris furlanis, il 6,3 par cent al à
mancul di 25 agns ae nassite dal prin fi, il 10,2 par cent al à fintremai plui di 40 agns. Vâl a dî che o sin in presince di un câl demografic impreteribil. E no si viodin, almancul tal imediât, des inversion di tindince, viodude ancje la alte percentuâl di disocupazion zovanîl e il persisti de crisi economiche.
La demografie nus presente numars e statistichis, ma nô o scugnì fâ ancje cualchi resonament oltri lis cifaris. Di famee par esempli si fevele pôc, e pûr e reste inmò la jone de societât, ancje se, a dî la veretât, a zirin ancje ideis diferentis. Ma nô o sin tradizionaliscj e o tornin a bati sul concet che la famee e je un element fondamentâl de nestre societât. De societât e de comunitât furlane.
Epûr, osservant ce che al è daûr a sucedi in Friûl-Vignesie Julie, al ven di domandâsi ce pês che a àn lis politichis pe famee e cuâl futûr che e puedi vê la nestre regjon se si va indenant fasint tais invezit di sostignî e judâ economichementri cui che al acete la sfide di meti al mont dai fîs.
Ae fin di Dicembar 2014 il “Comitât Maris e Paris dal Friûl-V.J.” a àn consegnât in Regjon trê mil firmis par domandâ che al vegni ripristinât il bonus bebè pai nassûts dilunc il 2014, un pas essenziâl par judâ lis copiis, considerât che dal 2008 in ca si contin mil nassitis in mancul. Une bataie ae fin vinçude. Ma nol baste.
Vuê chel che la Regjon e met in cjamp pes fameis al è dabon pôc, il minim. Par cuintri, un bon intervent al è il contribût par judâ a paiâ lis retis pe frecuence dai nîts de infanzie, pai servizis integratîfs e i servizis sperimentâi logâts sul teritori regjonâl; altris formis di sostegn economic interessantis a son i contribûts par comprâ i libris di scuele e pal traspuart public. Ma par fâ in mût che une copie si sinti serene tal meti al mont un frut dut chest nol è bastant: bisugne invezit pontâ suntune politiche fiscâl che e privilegji lis fameis cun plui fîs e e sburti i aiûts regjonâi in cheste direzion.
No esist une formule magjiche par salvâ la nestre societât, ma a esistin il bon sens e la voie di cambiâ in maniere radicâl lis cjossis mantignint al centri la famee, radiis e pont di riferiment de nestre comunitât furlane. Ce che al covente al è plui coragjo di metisi ducj insiemit ator di une taule par resonâ sul tant invocât ben comun, se a cualchidun inmò i interesse, naturalmentri. Bon An Gnûf 2016 a ducj Voaltris! (tarvos)
Ladins dal Friûl pag.2 – Zenâr 2016
DAL TIMÂF A LA LIVENCE
Eletrodots e arogance di Stât
Biel che i industriâi a tornin a proponi la linie Würmlach-Somblât
Al jere di spietâsal. Pal eletrodot Udin-Redipuie, l’iter al è tornât a partî. Daspò il stop al cantîr decretât dal Consei di Stât che tal mês di Lui al veve anulade la autorizazion concedude a Terna par un vizi di forme di un dai parês concedûts dilunc il timp domandât pe racolte des autorizazions necessariis, ai 12 di Novembar stât ministri dal Svilup economic al à dât l’ausvais a chel che al ven definît “procediment di rideterminazion”. Il tananai de arogance di Stât al à tornât a metisi in vore.
Cemût che si ricuardarà, a esprimisi in maniere negative intai confronts di cheste opare e jere stade la Soreintendence dal Friûl-V.J. che e veve judicât l’eletrodot masse di dam pal ambient. Ma po chest parê negatîf al jere stât superât dal pronunciament dal ministri dai Bens ambientâi e culturâi che, su la fonde des resons puartadis indenant di Terna su la impussibilitât, in ogni câs, di evitâ dams ambientâi significants, ancje fasint passâ sot tiere lis liniis, al veve dât il so parê favorevul. Dut câs a judizi dal Consei di Stât chel parê nol jere stât motivât in maniere adeguade. Cussì al veve acolzût i ricors e fermât i lavôrs.
Daûr dal gnûf pronunciament lis “pleris dal palaç” a àn tacât a sunâ la lôr musiche, subite slargjade des televisions e dai gjornâi: “L’eletrodot Udin Ovest-Redipuie al è indispensabil par risolvi il pericul di interuzions de corint de rêt eletriche furlane, formade di dôs solis liniis a 380 KV e vieris dai agns 70/80, a front dai consums che a son plui che dopleâts intai ultins trente agns. L’investiment – e sosten simpri Terna -, al rive a 110 milions di euros, e al smire a fâ sparagnâ oltri 60 milions di euros ad an graziis ae aumentade sigurece dal sisteme eletric, ae pussibilitât di aurî corints tal forest e ai minôrs coscj pes impresis e pai citadins”. Dutis buinis resons, al vignarès di pensâ, ma chest nol po justificâ lis devastazions ambientâls e la mancjance di rispiet des regulis, viodût che une linie di cuarante chilometris, suntun teritori dut plan, e podeve benon jessi fate passâ sot tiere, cence grancj dams e in massime sigurece. Considerât, par altri, che sun chê trate alì al passè bielzà, naturalmentri sot tiere, un oleodot.
A chest pont l’iter aduncje al torne a partî, ma nissun al po dî se ae fin si varà il vie libare o mancul par lâ indenant cui lavôrs. Tant al dipent dai gnûfs parês che a vegnin domandâts, scomençant di chel de Soreintendence, e da eventuâi ricors che a podaressin vignî depositâts di cui che, di simpri, si opon ae realizazion dal eletrodot e al domande, se propit chest al scugne jessi realizât, che al vegni fat passâ sot tiere.
A dispiet des declarazions sunsurosis rivadis daûr la sentence, no ’nd è riferiments intes comunicazions ai azioniscj dal ricors che Terna e à puartât in Cassazion. Ricors che al è stât efetivementri presentât, ma che nol po rivuardâ il merit de vicende: al po dome cirî di dimostrâ che inte sô sentence il Consei di Stât al è lât oltri lis sôs competencis. Cuestion, par altri, no sempliç di definî. “Terna, tal so ricors, e à metût dentri ancje dai no pertinents riferiments al presumût pericul di une delocalizazion de Danieli di Buri, che dut câs in chest contest a semein dome une mercantîl azion di propagande – al displee Aldevis Tibaldi, leader dal Comitât pe vite dal Friûl rurâl -. Chest ricors – al va dilunc inmò Tibaldi - e je une mosse par plaidî i interès pai cuai e opare Terna”. I ricorints si son costituîts part civîl come denant dal Consei di Stât, in maniere separade i sindics e i privâts par no messedâ i interès publics cun chei privâts. Al merte sun chest cont memoreât che i comuns che si son oponûts al eletrodot a son chei di: Basilian, Listize, Mortean, Pavie, Palme, Trivignan e S. Vît de Tor. Mentri il “Comitât pe vite rurâl dal Friûl” al difint i interès di passe 250 impreditôrs agricui.
Di chel che si capìs, invezit, Terna e smire cumò a altri. Cussì di fonts risiervadis si è savût che simpri Terna e veve vût cûr di domandâ al premier Matteo Renzi un decret sanatorie, ma il president dal Consei nol è stât gran di cheste opinion. Cussì cumò Terna e sta lavorant par fâsi concedi une autorizazion “ex novo” dal ministeri pal svilup Economic. Une procedure di sigûr fint achì no trasparint (no si sa cualis che a son lis “integrazions” presentadis, dal moment che l’eletrodot al è bielzà costruît par une buine part e partant al reste ben pôc di ce integrâ) e che al lasse in bocje il savôr amâr di une “trabossigne romane” cun chei ambients ministeriâi che, secont la sentence dal Consei di Stât, si son za prestâts timp indaûr par “vualivâ” la no legjitime autorizazion ae costruzion dal eletrodot.
A chest pont, daûr la resinte mosse dal ministeri dal Svilup economic, la bataie e torne a imboreçâsi, cemût che al jere facil proviodi. Podês fuarts che a vuelin colonizâ il Friûl pal propi interès cuintri abitants e comuns de Basse Furlanie che si batin cuintri une inacetabil devastazion ambientâl.
Daûr de “buine gnove” rivade sù di Rome sul cont dal eletrodot Udin Ovest-Redipuie, al è vignût fûr un comunicât stampe de bande de Associazion dai industriâi de Provincie di Udin. “Il fat che la Comission europeane e vebi confermât tra i progjets prioritaris di interès comun l’eletrodot Würmlach-Somblât nol sorprent par vie che cheste opare e rientre tra i colegaments energjetics transfrontalîrs che la Ue e promôf par favorî la stabilizazion dal marcjât eletric. No sorprent nancje la posizion de Regjon di contrarietât ae soluzion des entimis par aiar”. Cheste in struc la note buride fûr dal president di Confindustrie Udin, Matteo Tonon. In sumis i industriâi no si rindin e a tornin a bati sul claut de realizazion di cheste opare. Pat fortune che de Austrie a àn bielzà dit e ripetût che chel eletrodot alì nol va fat, parcè che lôr al ambient e ae salût i tegnin.
Batais di retrovuardie al disarà cualchidun, che a son cuintri il progrès, la incressite economiche e la creazion di gnûfs puescj di lavôr. Batais sacrisantis cuintri i “podês fuart”, che a operin dome par speculâ e insevâ i propis interès. Cun chestis ideis o stin devastant e distruzint la tiere, lassant in ereditât une clime di velens, di incuinament e di miserie pai nestris fîs e nevôt. Cundut achel, Bon An Gnûf 2016 a ducj Voaltris, soredut in pâs e in salût! (renzo balzan)
Ladins dal Friûl pag.3 – Zenâr 2016
CRONICHIS DI CHENTI
CoopCa: vendûts un biel pôcs di supermarcjâts
Ma al reste il probleme fondamentâl dai esubars
Damâr – Un passaç di fonde de vicende CoopCa, che e à cessât di esisti cui 31 di Dicembar, al jere chel de aste pe vendite dai supermarcjâts e des buteghis presints tra la nestre Regjon e il Venit, che a fasevin part dal patrimoni societari. Tra colps di sene e tratativis di aste al rialç, tal studi dal nodâr Lucia Peresson, di Udin, miercus 25 di Novembar a son stadis viertis lis bustis cu lis ufiertis rivadis par 22 negozis, par un rigjavât totâl di circje 13 milions di euros.
Avonde sodisfats i licuidadôrs, Paolo Rizza, Giovanni Sgura e Roberto Pittoni, che a vevin cjapât in man lis brenis de aziende dopo che il cda al jere stât metût de bande, parcè che i numars a àn pandût che “e je lade miôr di ce che si pensave”. In fats, oltri ai zigants CoopNordEst, Alì, Centro Commerciale Discount e Despar, a dâ un sostegn impuartant al bant e je rivade, a sorprese, la Ortofrutticola Cervellin di Udin, che e à cjapât sù cinc supermarcjâts. Ma a son stâts ancje trê dipendents di CoopCa che no àn volût rindisi e si son metûts in zûc cu la volontât di tignî vierts dai ponts vendite che se no a jerin destinâts a restâ sierât. Daspò cheste prime fase a restavin di vendi inmò 14 ponts vendite, oltri naturalmentri al magazen e al centri servizis di Damâr.
Dificil rivâ a induvinâ cetancj puescj di lavôr che a podaran jessi salvâts, parcè che par scuasit dutis lis cessions a restin inmò di definî i acuardis sindacâi, che naturalmentri a smirin ae massime tutele dal personâl. Da une valutazion di massime i licuidadôrs a stimin che si podarès tratâ di uns 300 lavoradôrs, su 639, che a viodaran confermât il lôr puest di lavôr. Mancul de mitât se dut al va ben. Par ducj chei altris, magari cussì no, la casse integrazion straordenarie e larà indenant fint al mês di Avrîl cu ven.
Insiemit pe sodisfazion sul cemût che a son ladis lis robis, al reste dut câs l’amâr in bocje ai dipendents che si son butâts inte aventure de auto imprenditorialitât, une partide no sempliç di par se stesse, dulà che a son stâts lassâts dibot di bessôi. “La cuestion e je, - al displee Angelo Verde ex dipendent de buteghe di Cassola che al à cjapât sù il negozi di Villorba (chei altris doi negozis cjapâts sù dai dipendents a son chei di Cittadella e di Pontebe), cun vot dipendents e tante voie di lâ indenant, - no dome la naturâl pôre par un avignî inciert. Ma la scjarse poie e il disinterès dât di viodi par nô di cui che nus veve imprometût aiût e sostegn”. Chei di Confcooperativis, in fats, no àn mantignût ce che a vevin imprometût. A judâju, in fin, a son stât i stes licuidadôrs dal faliment di CoopCa. Ma dal sigûr chestis situazions no àn zovât al inviâsi di altris iniziativis di cheste sorte, che magari a varessin podût recuperâ altris negozis restâts cence compradôrs.
Come che o vin sotliniât tal sot titul di chest articul, a chest pont al reste il probleme fondamentâl ai esubars, che a son tancj, almancul 346. Dutis lis acuisizions a puartaran cun se une riduzion dai dipendents dai sengui negozis, parcè che, àn palesât i imprenditôrs interessâts, “i ponts di vendite di CoopCa a vevin coscj di gjestion, massime par chel che al inten il personâl, masse pesants di sostignî”. A chest pont a scugnin intervignî sedi i sindacâts che la Regjon, parcè che une cualchi soluzion bisugne rivâ a tirâle fûr, pene une ricjadude pesante sul tiessût economic e sociâl dal teritori, che di par se stes al è bielzà in soference.
In fin al reste simpri in pins il probleme dal prestit sociâl, di tornâ ai trê mil socis par une sume complessive di 26,5 milions di euros. Par cumò al è stât imprometût che a vignaran tornâts mieçs bêçs, che no son tancj ma al è simpri miôr di nuie. Ma la delusion e je stade grande e une fin cussì indade pe CoopCa nissun no le varès mai pensade. Cheste e je stade une sconfite pe Cjargne interie e pe sô gloriose cooperazion. (mateu di prun)
Weissenfels: il destin al reste plui che mai inciert
Tarvis – A son jentrâts in siopar ai 4 di Dicembar stât i 86 dipendents des Açaiariis Valcjanâl (ex Weissenfels di Fusinis). La decision e je stade cjapade come conseguence di un ordin de direzion, che e dipent de Pewagg, societât austriache che di doi agns in ca e gjestìs il stabiliment, di disvuedâ il magazen. Un proviodiment che i lavoradôrs a àn ritignût une vore grâf. Ae assemblee che si è davuelte inte stesse zornade, al è intervignût ancje il sindic di Tarvis, Carlantoni, (il comun al è proprietari dai mûrs de fabriche) par puartâ ai lavoradôrs la solidarietât de interie comunitât de Val Cjanâl.
La decision de Pewagg no je plasude parcè che e je stade metude in vore pôcs dîs prime de scjadence dal contrat di afit. Il fat al è che il stabiliment al à di jessi tornât funzionant ad in plen, partant e mancje ogni clarece su ce che al podarà sucedi in a vignî. Intant, il camion che al veve di puartâ vie il materiâl in Austrie al è tornât a partî vueit.
Amâr destin di cheste storiche fabriche che, fint ae fin dal ’900 e jere stade une leader mondiâl inte produzion di cjadenis pe nêf: po, par colpe dai smembraments, i passe tresinte ocupâts a son calâts a mancul di cent, limitant la produzion aes solis cjadenis tecnichis.
Il stabiliment intant al è stât tornât a consegnâ ae curadore falimentâr nomenade dal Tribunâl, o sei la dotore Paola Cella, che è varà di bandî la aste par definî la cession de aziende. La normative, juste apont, e proviôt che cheste e vegni tornade ae curadore come che e jere stade consegnade, partant la iniziative dal siopar e veve la smire di preservâ il patrimoni aziendâl.
Il bant de aste al varès di jessi publicât in curt, biel che la stesse e podarès davuelzisi za intai prins dîs dal 2016. Oltri ae stesse Pewagg, ancje il zigant japonês Kito al sarès interessât a cheste aziende. Dut câs viodarìn cemût che e larà a finîle, ma lis preocupazions sul a vignî di cheste fabriche storiche de Val Cjanâl dabon no mancjin. (mdp)
Ladins dal Friûl pag.4 – Zenâr 2016
DOCUMENTS
Pasolini in Friûl al fâs inmò pôre
Pasolini al fâs inmò pôre, al reste un tabù, almancul pe Universitât di Udin che (robis di no crodi) no à intenzion di intitulai la sô Scuele Superiôr, o sei la super facoltât di ecelence. E semee une storie di altris timps, almancul di za fa vincj o trente agns cuant che bisugnave fâ i conts cul tant che il poete di Cjasarse nus veve lassât intes diviersis centis dulà che si jere esprimût, de leterature al cine, de sagjistiche al gjornalisim antagonist, che al segnà la fase conclusive de sô vite dulà che al jere deventât un testemoni dal scandul, cussience di un popul che nol viôt i propis mâi, puartant a livei cetant alts il grât de sfide e dal riscjio.
Al coventave dal sigûr dal timp par fâ comprendi e assimilâ une materie cussì intrigose (ecessive in maniere volude, e pûr necessarie par disvelâ e demistificâ la evidence), oltri a une esistence mai ipocrite e rivade insom in maniere tragjiche. Il Friûl, inte sô complessitât, nol aparive sul imprin pront a dîsi ad in plen patrie di elezion di chel om copât su la splaze di Ostie. E a semeavin ancje justificabilis lis posizions cautelosis di cui che, di front al interogatîf sul cemût ricuardâ Pasolini, al sugjerive sieltis prudentis fint scuasit a une cidine censure.
Il probleme si presentà tal 1997 cuant che finalmentri Udin al tornâ a vê un teatri come cu va. Zîrs di bolzare e discussions cence fin su la intitulazion che, a un ciert pont, no podeve trascurâ Pasolini, dal cuâl si jerin ricuardâts i vincj agns de muart intune clime che e scomençave a morestâsi intai confronts de sô memorie. Ma po, cence inviâ nissun scjas di sorte, la sielte si indreçà suntune trancuile soluzion, o sei su Zuan di Udin che, come che si sa, al fo un valent architet, oltri che pitôr, ma che cun ce che al sucêt dentri vie di un teatri nol centrave propite gran.
Al vignì preferît lui forsit pal detai che chel non di art al puartave la origjine udinese, furnint une soluzion pratiche par indicâ une citât dulà che si davuelzin spetacui.
Nuie Pasolini aduncje, al cuâl a spietarin la intitulazion di altris teatris dal teritori, cemût che al è sucedût a Cervignan, inte piçule Midun e naturalmentri inte sô Cjasarse. Ma alc tocjave pûr tirâ fûr parcè che la toponomastiche (o sei la art dai nons di dâ aes stradis e aes placis) no je materie banâl: e je anzit ativitât inte cuâl une citât e cîr di esprimi une anime, une storie, un afiet. Udin partant al pensà di rimedeâ dedicant a Pier Pauli Pasolini un viâl in costruzion, che par agns al jere restât sierât jessint il colegament in cors di opare tra il stadi Friûl e il centri, fint ae taronde cun vie Martignà. Su la tabele al è scrit “Viâl Pier Pauli Pasolini, poete furlan”.
E podarès semeâ une sielte ridutive, ma che pûr simpri e va daûr al destin riservât in gjenar a tancj personaçs de culture furlane. Par esempli vait a cirî vie Pre Josef Marchet o vie Pre Checo Placerean o viâl Tizian Tessitori. Buine ricercje! Nissun sfuarç invezit par Renzo Valente o Aldo Rizzi, che inmò no son propi.
Ma tornìn ae universitât, che cumò e po disponi dal bielissim Di Toppo Wassermann (che al cjape dentri palaç Garzolini), restaurât cun grande maestrie. Un pont di riferiment splendit par docents, students e ancje citadins, viodût che alì si davuelzin, graziis ae colaborazion cul ateneu, frecuentadis conferencis cemût che al sucêt in chestis setemanis cui incuintris dedicâts a Dante.
Cumò bisugne cjatâ un non di lustri di dâ ae sede che al è il svant de Udin universitarie e, a rigôr di logjiche, no dovaressin jessi dubis su la sielte. E invezit no.
Ve tornâ a vignî fûr dal passât lis vieris fantasimis e i tabù. Pasolini? No graziis, e semee jessi la sconciertant rispueste.
Inmò une volte, come che dispès al sucêt des nestris bandis, la cjosse plui sempliç e divente un osteôs afâr di Stât.
Tra i nons in bal al è ancje chel di Tina Modotti, ae cuâl agns indaûr il Comun al veve titulade stranementri la cussì clamade galarie fotografiche, rigjavade dal Marcjât dal pes, ma no (come che al podeve jessi scontât) la cjase dulà che e je nassude in Borc di Preclûs.
Pasolini al lassà scrit tal test che al è po deventât une sorte di testament: “Il mont al rive simpri a integrâ i eretics, par esempli cu lis beatificazions...”. Dedicantji la Scuele Superiôr, no si cor par nuie chest riscjio jessint invezit un inteligjent at di justizie viers il maiôr inteletuâl che, che al plasi o che nol plasi, al è passât des nestris bandis e che achì al à vivût a lunc lassant oparis fondamentâls, al centri di ricercje e studis academics. Une Universitât, che e rapresente la plui impuartante istituzion culturâl dal Friûl, e scugne savêlu ricognossi, se no e finìs par dâ reson e ce che il stes Pasolini al veve denunziât fint tal ultin: “O vin une culture di sedentaris, ducj compagns fra lôr, ducj integrâts. L’Italie dal pont di viste culturâl e je aromai une provincie”. (paolo medeossi – test tirât fûr dal “Messagero Veneto” dai 18 di Novemar 2015 e po voltât par cure de redazion)
Misteri : I ausi zirà in alt i vui / su lis piqis secis dai lens, / no jot il Signour, ma il so lun q’al brila simpri imens. / Di tantis robis q’i sai / i ’n sint tal cour doma una: / i soi zovin, e vif e ignorant / cu’ l cuarp q’al si cunsuma. / I stai un moment su l’erba / dal rivâl, tra i lens nus, / po’ i çamini, e i vai sot il nul / e i vif cu la me zoventût. (Pier Pauli Pasolini – poesie tirade fûr da “Il Stroligut” , vignût fûr tal 1945 de Stamparie Primon di San Vît)
Ladins dal Friûl pag.5 – Zenâr 2016
JOSEF MARCHET: I GRANCJ OMS DAL FRIÛL
Zuan Francesc di Tumieç: pitôr di grant talent
Intes sôs oparis la fuarce e la creativitât di un artistit unic
Cemût che si à vût bielzà iniment l’orientament culturâl dal Friûl viers lis corints umanistichis, par efiet de dominazion veneziane, nol à incuintrât, ae fin, cui sa ce resistence. Distudade chê cualsisei svintade di gjermanesim che si jere fate sintî fint ae mitât dal Dusinte, tra il sucessîf dâsi di volte di patriarcjis talians e forescj e tra lis continuis lotis che a travaiarin la nestre tiere intai doi secui daspò, nol veve cjapât cuarp un altri model avonde individuât di culture locâl, che al ves podût contrastâ la gnove clime. Al semee invezit che une indurant resistence si sedi palesade tal cjamp plui propriementri artistic e che dome il sflandôr dal Rinassiment lu vebi stravuelt, in maniere definitive, dilunc il Cinccent.
No si àn elements bastants par deliniâ cun precision i caratars de art furlane inte ultime dade di timp de ete patriarcjâl: de architeture e de sculture nus son restâts monuments cierts e significatîf daspò i domos di Glemone e di Vençon, oltri a fragments di pituris opare di anonims o, plui dispès, opare di mans forestis. Intes cjartis dal timp, par altri, si puedin tirâ fûr i nons di une numerose rieste di pitôrs paisans, che a àn operât tra il Tresinte e il Cuatricent, segn che in Friûl no mancjave la richieste de lôr opare.
Un fat degn di note, ancje pal so frecuent ripetisi inte nestre Regjon, si scuvierç za intai prins riferiment di archivi rivuardants i pitôrs furlans: il prin fra di lôr, dal cuâl o cjatìn ripetût il non, al è un Nicolau di Marcuccio di Glemone (1327-1359), che al ve doi fîs pitôrs, Zuanut e Francesc; e Zuanut a sô volte al ve trê fîs che indi continuarin la profession. Di un Lenart pitôr a Glemone si cognossin inmò trê fîs parimentri pitôrs: Zuan, Antoni e Pieri, operants sul scomençâ dal Cuatricent. L’udinês Domeni clamât “lu Domine”, de cui ativitât e je restade cualchi testemoneance, al ve parimentri un fi pitôr di non Nato. Fi di un pitôr, Batiste Schiavone, al fo ancje Piligrin di S. Denêl. E inte istesse maniere il grup dai cussì clamâts Tumiezins al fo metût adun di pitôrs e artiscj in parintât tra di lôr.
Tal grup dai Tumiezins si vûl meti dentri ancje Zuan Francesc del Zotto di Soclêf, che al amave firmâsi “Zuan Francesc di Tumieç”, ma che nol ve nuie in comun cun chei altris e che al emerzè come une potente personalitât a part: cence confront la plui indipendent, fuarte e interessant di chê ete. De ativitât artistiche di Zuan Francesc o vin cualchi informazion documentarie e cualchi date; de sô formazion e des sôs vicendis biografichis, invezit, no si sa dibot nuie di precîs. Nassût, si presum, viers la mitât dal Cuatricent da un Odorì-Danêl di Soclêf, lu cjatìn a operâ in Friûl e in Cjadovri dal 1482 al 1510.
I siei critics, cun ustinazion, a àn cirût di scuvierzi intes sôs pituris elements che a permetessin di colegâlu aes corints talianis (padoanis e fintremai toscanis) dal timp: scuasit che a coventassin par justificâ une valutazion positive inte opare dal artist. Un sigjîl nazionâl in sumis! Di chê altre bande e sarès cjosse intrigose individuâ une scuele o un maestri di oltri lis monts. Al è une vore plui crodibil invezit che al vebi imparât ce che al jere di imparâ intune cualchi buteghe di paîs, dulà che a jerin presints, cu lis tradizions locâls, influencis todescjis e sugjestions talianis; e che il superament dal lôr comun livel e la afermazion de propie individualitât e sedi stade efiet soredut dal so caratar e dal so grant talent. Cence altri i fatôrs fondamentâi de art di Zuan Francesc a son nordics: decîs graficisim, tipologjie caraterizade in maniere marcade e vigôr espressîf des musis, monumentalitât des figuris, impostazion cromatiche sclete e plui leade ai valôrs locâi che ae orchestrazion gjenerâl de intonazion complessive. Se po o zontin ciertis particolaritâts tecnichis – come la ustinade fedeltât ae decorazion gotiche, l’ûs di contornâ in ros (cfr. Dürer), i cjavêi ondâts o riçots a striaduris paralelis (cfr. Pacher e i Tirolês), o pûr concetuâi come la rapresentazion dal demoni secont i modei todescs-flamants (cfr. Lochnere e Bouts) e ciertis composizions narativis vicinis a contemporanis Carintians (cfr. Thomas von Villach), si puedin capî lis perplessitâts dai critics nostrans usâts a considerâ i modei dal Rinassiment talian come universalmentri superiôrs in assolût.
I prins lavôrs di Zuan Francesc, dai cuai si vebi notizie, a son dal 1482: si trate di cierts afrescs realizâts su la façade de glesie di Vivâr, che a son lâts pierdûts tal 1820 cuant che la glesie stesse e vignì ingrandide; e des decorazions tal coro di S. Nicolau dal Cumieli. Altri sôs pituris, realizadis tal 1484, a son ladis invezit pierdudis. Nus restin invezit, in part ritocjâts, i afrescs de glesie di San Antoni di Barbean (Spilimberc). Dal 1493 e je invezit la decorazion de plêf di S. Martin di Soclêf, che e da di viodi, tal artist, une energjie cromatiche inmò contignude, inte ricercje de unitât e de armonie cromatiche.
La totâl manifestazion de vitalitât e de fantasie, de potence dramatiche e de plene autonomie artistiche di Zuan Francesc si cjatin intai afrescs di Provesan (1496), dulà che la grandiose Crocifission, che e ocupe dute la parêt di font, e je di un vigôr e di une espressivitât che ti cjol il respîr. Achì il pitôr si è ad in plen bandonât ae foghe de sô ispirazion, lant a sfidâ ancje la critiche dal timp cun coragjosis libertâts, che a palesin in lui un totâl possès dai propis mieçs.
Oltri ai afrecs, Zuan Francesc, muart tal 1510, no nus à lassât che dôs temparis di secondarie impuartance; une piçule Madone che si po viodile inte Galarie de Academie di Vignesie e la pale di S. Martin inte za vude iniment plêf di Soclêf. Di une pale di altâr pe confraternite di S. Lenart di Glemone o cjatin testemoneance intun contrat dal 1510, ma nol risulte che la opare e sedi mai stade realizade. (Josef Marchet – da “Friuli: uomini e tempi” / test ridusût e voltât par furlan par cure de redazion)
Ladins dal Friûl pag.6 – Zenâr 2016
DAI FATS E DE CULTURE
DES TIERIS LADINIS
Une riviste che e riscjie di vignî sierade pe mancjance di finanziaments
Al è vignût di resint il numar 2/2015 de riviste “Ladin!”, buride fûr par cure dal Istitût Ladin de la Dolomites di Borca di Cjadovri. Numar che si vierç cuntune letare dal diretôr responsabil (oltri che diretôr dal Istitût Ladin) Ernesto Majoni Coleto, dulà che si denunzie la pussibil fin di cheste esperience. In fats Majoni al scrîf: “ Chel che o prossumavin, purtrop al è deventât realtât. Tal Progjet finanziari de Leç 482/99 dal 1/6/2015 al 31/5/2016, pe cuâl o stin operant, e nancje par doi progjets sucessîf, no son rivâts sostegns finanziaris ae nestre riviste. Chest numar di “Ladin!”, il vincjesim tierç de sô storie, al è stât partant realizât aurint ai ristrets “fonts propis” dal Istitût, ma dal 2016 lis risorsis esternis ai Progjets no bastaran plui, e si dovarà capî ce fâ di cheste publicazion. O crodìn che al sedi un pecjât parcè che, fint dal 2004, si è cirût di difondi – cun passe 1600 pagjinis – une autentiche “enciclopedie” dal savê de int di mont, di storie e culture ladine, zovantsi di circje 60 cualificâts contribûts sientifics e di ricercje, 90 “Fregores de cultura” sui plui diviers argoments, centenârs di tescj di poesie, prose e teatri intes varietâts dal teritori e ancje tantis recensions di libris e mostris consideradis di rilêf pe nestre int. Di cumò indenant dut chest al podarès jessi dome un ricuart”.
O sin aes solitis: si va dilunc a taiâ i fonts pes minorancis, si sta disvuedant di ogni valence e di ogni significât la fondamentâl L.N. 482/99, che cence une dotazion finanziarie adeguade no vâl dibot nuie. Se po lis minorancis si cjatin in Regjons, come il Venit juste apont, che di chescj problemis no ur interesse nuie di nuie, la situazion e devente inmò plui intrigose. Di chescj aspiets achì e cjape la dade la nestre condurant oposizion al progjet de macro-regjon dal “Triveneto”, une entitât dulà che la atenzion pes minorancis e sarès nule, dulà che lis diviersitât etnichis e culturâls a vignaressin, come che a disin jù par Rome, “asfaltadis”. A son aspiets dulà che parsore bisugne resonâ, par podê organizâ une resistence culturâl che nus salvi dai “asfaltadôrs”. Sergio Cecotti, cemût che di resint o vin publicât sun chest sfuei, nus à metût in vuaite, e nus à visât che la bataie no sarà a fat sempliç.
Passant a chest numar de riviste, inte prime sezion, chê dedicade ai articui sientifics, di particolâr interès nus semee il contribût di Gianpietro Ponti sul cont de metude in vore di progjets pe realizazion di une “Toponomastiche Ladine in Provincie di Belun cun segnâi stradâi bilengâi”. In fats a partî dai prins agns Doi mil, la Provincie di Belun, in colaborazion cul Istitût Culturâl Ladin de la Dolomites, si è impegnade intune rieste di progjets in teme di tutele e promozion de toponomastiche ladine, realizant par 35 comuns la segnaletiche stradâl verticâl bilengâl cun diviersis soluzions.
Si è tratât di conservâ e mantignî vitâl une part dal patrimoni culturâl locâl, ma ancje di progredî rinovant. La novitât e je stade il fat in se di palesâ e valorizâ lis particolaritâts linguistichis dal teritori, come ancje la creazion di regulis di trascrizion unitariis. E inmò, un prin tentatîf di unificazion de imagjine dal slargjât teritori che al va dal Agordin al Cumieli. Dut chest aurint ai fonts de leç 482/99. Naturalmentri vuê che cheste leç e je simpri di plui disprivade di fonts, ancje i progjets par slargjâ la toponomastiche bilengâl a vegnin slaifâts. A ogni bon cont alc di impuartant fint cumò al è stât fat.
Inte seconde sezion “Fregores de cultura” nus à incuriosît, pe sô someancis cu la realtât de Cjargne, il contribût di Francesco Pordon (de chi de la Zota) che al à par argoment il len (“Il legno è meraviglioso”). Al scrîf l’autôr: “ Il len al è maraveôs. Une considerazion si impon, osservant il caric imponent di nêf rezût dai cuvierts da vieris stai intai dîs che nus fasin sovignî lis grandis neveadis dai Unviers di une volte. La valence dai nestris carpentîrs tal creâ architeturis purtantis di tâl fate e jere dabon rafinade e e divignive di une esperience viere di etis, cressude dilunc tantis gjenerazions.
Par solit il lavôr di un carpentîr al scomençave cul rigjavâ i trâfs des tais di arbul, cuntun strument adat e ric di sapience: la manarie. Achì di nô si clamave “la manèra de scuarà”. O ricuardi di frut la opare di un “scuarador” di Zoldo, une vore ricercjât pe cualitât dai trâfs che a jessevin de sô pesante manarie, manovrade cuntune tecniche dal dut particolâr. Il so cantîr al jere daprûf dal riul Boite, ret de siee e de filande. La plante adate e jere stade puartade fûr dal bosc inte stagjon juste e ancje intant de lune juste. E vignive stagjonade cence premure, cun pazienzie e sapience. Dopo che i garzons a vevin poiât sui cavalets la taie, chest om al studiave dulà fâ passâ il prin tai, chel che al varès po condizionade dute la vore”. In sumis al semee di sintî a contâ lis storiis dai nestris menaus dal Incjaroi o ben di Trep. Timps, mistîrs e personaçs deventât aromai dome un ricuart.
Inte tierce sezion “Stories, poesies, teatre” o cjatìn plusôrs contribûts cun contis e poesiis intes diviers varietâts des localitâts de Ladinie Belumate. In fin inte sezion dedicade ae recesion di libris e merte segnalade la publicazion dal “Lunario Ladin” (Ampezzo - Oltrechiusa – Zoldo – Centro Cadore – Comelico - Agordino). Une vere e propie opare di 108 pagjinis cun vieris imagjinis in blanc e neri e a colôrs. Ogni mês dal almanac al rapresente un colôr de rieste colorade de culture materiâl e spirituâl des ints dolomitanis, vuê riscuvierte – se no cun nostalgjie – dal sigûr cun preseament e dispès cun amirazion se o considerin lis fadiis sopuartadis cun condurance, fede e inzegn des gjenerazion passadis, che a son stadi buinis di creâ lis premessis par un a vignî in miôr pai citadins de montagne. (edelweiß)
________________________________________________________________________________________________________________________
Patrie Ladine: Ladins Furlans, Ladins Dolomitans, Ladins Rumantsch
Ladins dal Friûl pag.7 - Zenâr 2016
INTAI PRÂTS DE CULTURE FURLANE
Mandi a Corrado Cecotto: neurochirurc e autonomist
Partigjan inte Osôf e tra i paris fondadôrs dal Moviment Friûl
Ai 25 Novembar stât nus à lassâts il professôr Corrado Cecotto, al veve 89 agns. Une vite, chê di Corrado Cecotto, spindude tra ambulatoris e salis operatoris, ma ancje tal studi e tal azornament (120 lavôrs sientifics publicâts). Di zovin lu cjatìn intes filis dai partigjans, cuant che al veve a pene disesiet agns, e po inte politiche, cul Moviment Friûl.
Insiemit cul fradi Zuan di un an plui grant, Cecotto si zontà ai osovans a Pielunc, dulà che al cjatà il professôr Zuan Batiste Caron (Vico), che al deventarà deputât. Tal in prin al fasè il puarte ordins ma po, viers la fin de vuere, al à fat part de Brigade Rosselli, metude adun di osovans e garibaldins insiemit. Daspò la liberazion lu cjatìn a sfilâ cun chei altris partigjans in Zardin Grant a Udin e po ae cerimonie de consegne des armis. “O ai consegnât la mê pistole – al contave Cecotto – e mi soi metût daurman a studiâ”.
Intai agns Sessante ai impegns dal ospedâl si zontarin ancje chei politics. Tal 1966 Cecotto al fo tra i fondadôrs dal Moviment Friûl, cul professôr Toso, l’avocat Franceschinis e pre Checo Placerean. Po a rivarin Fausto Schiavi, Gjno Di Cjaurià, Zuanfranc Ellero, Zuan Nazzi, Cornelie Puppini e pre Pieri Londar. Tal 1967 e rivà la innomenade “Mozion dai predis”, che e podeve fâ cont su 529 firmis e che e metè in agjitazion “chei dal Palaç”. Intant a stavin cjapant pît lis manifestazions dai students par otignî une Universitât autonome a Udin. In chê dade il professôr Cecotto al tignì une conference al Rotary a sostegn de istituzion di une sezion de facoltât di Midisine, distacade di chê dal ateneu triestin. Tal 1968 (al jere president dal Moviment Friûl Fausto Schiavi) il professôr Cecotti si candidà pal consei regjonâl, dulà che in fats al vignì elezût parie a Fausto Schiavi e a Gjno di Cjaurià. Un vêr sucès, che no si ripetarà plui par nissune liste autonomiste.
Al veve dai siums Corrado Cecotto e ju à realizâts ducj. Lui, che al jere dal 1926, vuarfin di pari e cressût a Buie intune famee con pocjis pussibilitâts economichis, al decidè che al sarès deventât miedi cuant che al jere dome in cuinte elementâr. E in fats al fondà la Neurochirurgjie tal ospedâl di Udin tal 1961.
Ultin di sîs fradis, Corrado Cecotto ae etât di dîs agns al viodè cui compagns di scuele un filmât intitulât “Viaç intor dal çurviel” dulà che si contave la storie di un malât salvât graziis a un dificil intervent chirurgjic. Chê esperience lu cjapà cetant e si tramudà in curt intun progjet di vite. Cun grancj sacrificis, ogni dì in biciclete di Buie al lave jù a Udin par frecuentâ il liceu Marinelli. Po e rivà la vuere e la esperience de vuere partigjane. Ae fin al rivà cuistâ la maturitât sientifiche di privatist e al podè cussì iscrivisi ae facoltât di Midisine di Padue, dulà che si laureà. Venti vie al frecuentà la Cliniche universitarie dal professôr Belloni e al lavorà come aiût dai professôrs Quarti e Frugoni.
A Udin, prime di podê vierzi al Sante Marie de Misericordie la Division neurochirurgjiche, al scugnì lotâ no pôc, cuintri personis che a jerin convintis che chê Division alì no coventàs. “Nol fo facil – al contave il professôr – podê otignî une sale operatorie”, che e rivà in fin tal 1965. Po, tal 1976, la prime Tac e, daûr, la sezion di Nuerotraumatologjie e la Unitât spinâl. Daspò cuarante cinc agns di cariere, al le in pension a 70 agns.
Il professôr Cecotto al amave la sô tiere, si è batût pe sô incressi e il so impegn autonomist lu testemonie, ancje in moments che al podeve costâ. Lis dificoltâts incuintradis tal puartâ indenant i siei progjets a son une testemoneance di dut chest. Al jere dut câs une persone legre e di compagnie che al è rivât a otignî tancj impuartants travuarts graziis ae sô ustinazion e a tancj sacrificis.
(von zercläre)
“Glemone: îr vuê e doman”: e à tornât a vinci Alida Pevere
Glemone – Chei che a son cuintri il furlan a disin che la nestre lenghe si la impare e si la fevele in famee. Nuie di plui fals: il furlan si lu impare e si lu fevele a scuele, se no al è dibant sperâ che al puedi sorevivi inmò a lunc. Cun chest spirt za fa disenûf agns Tonin Costantin al à metût sù il premi leterari “Glemone: îr, vuê e doman”, dedicât al ilustri glemonàs pre Pieri Londar. Cun chestis intenzions in ducj chescj agns a son stât proponûts lavôrs pe scuele par furlan, pe sô didatiche, pe preparazion dai docents. In sumis une opare cetant meritorie.
Lis premiazions de IXX edizion di chest an si son davueltis, secont la tradizion, tal sore sere dai vot di Dicembar alì dal palaç de Comune. Inte prime sezions, chê dedicade aes contis pai fruts, e à tornât a vinci Alida Pevere, in fats cheste autore e à za vinçût chest premi cualchi an indaûr. Il secont premi al è stât invezit assegnât ae racolte di contis di Roberto Meroi. Tierç premi, a pari, pe tumiezine Eugenia Monego Ceiner e pe Scuele Secondarie di San Zuan.
Inte seconde sezion, chê riservade a lavôrs di didatiche pal insegnament dal furlan, il prin premi al è lât ae Scuele Secondarie Cantore, di Glemone. Il secont ae Scuele Primarie Mazzini, di Udin, il tierç ae Scuele de Infanzie di Dartigne. Inte tierce sezion, simpri dedicade a lavôrs pe scuele, il prin premi al è stât assegnât ae mestre Antonella Cucchiaro di Glemone, il secont ae Scuele Primarie di Çurçuvint, il tierç ae Scuele Primarie di Sudri.
Cemût che al à sotliniât il president de zurie, Roberto Iacovissi, e je stade cheste une edizion siore di partecipants, ben 23, e di contignûts e dut chest al fâs sperâ in ben pal a vignî. (red.)
Ladins dal Friûl pag.8 - Zenâr 2016
SCRITÔRS E LIBRIS IN MARILENGHE
Gnovis Pagjinis Furlanis – XXXIII/2015
Un altri numar de riviste de Union Scritôrs Furlans
Ae fin dal mês di Novembar stât, de stamparie Moro di Tumieç, al è vignût fûr l’ultin numar de riviste leterarie, a cadence anuâl, “Gnovis Pagjinis Furlanis – XXXIII/2015” buride fûr come simpri par cure de Union Scritôrs Furlans.
Trentetrê agns di presince tal contest leterari e culturâl dal Friûl a son tancj. Cuant che si è inviade cheste trate, tal 1982, par mert di Agnul Pitane che le à volude e fondade, la nestre realtât e jere dal dut divierse, sedi sul plan culturâl che, soredut sociâl. Si viveve, in chê volte, inmò inte clime dal dopo taramot, si asedave inmò chê arie di rinovament che chel tragjic acjadiment al veve inviât. Ma e jere une clime positive, si veve denant dai vôi i paîs risurîts, il Friûl al veve vinçude la bataie di fonde dal otigniment di une propie universitât autonome. Ancje in cjamp leterari il vivôr al jere significant, cussì dongje dai autôr bielzà innomenâts nons gnûfs si son zontâts tal contest leterari di chenti. Mert ancje de istituzion di premis leteraris, come il San Simon di Codroip, juste par vê iniment il plui innomenât. In sumis si pensave e si lavorave in positîf. Po invezit, massime daspò il doi mil, tantis cjossis a son cambiadis, problemis gnûfs a son vignûts indenant, la presince dai migrants, tantis fabrichis e buteghis che a sieravin lassant cence lavôr cetancj di lôr, ancje chenti. Se o lin a scrusignâ dut chest inte gnove produzion leterarie furlane dut chest lu cjatìn, cun doi autôrs in prime file, ma che magari cussì no no son plui cun nô, Gianni Gregoricchio e Franco Marchetta. Il fat po che un arlêf di Marchetta, Stiefin Serafini, al vebi vinçût la ultime edizion dal za vût iniment Premi San Simon, al è un aspiet cence altri une vore positîf.
Si à dite di Agnul Pitane, fondadôr de riviste, oltri ae Union Scritôrs Furlans, dal cuâl tal passât 2015 a colavin i dîs agns che al è vignût a mancjâ, e juste par cheste reson la jentrade di chest numar e je dedicade a chest personaç, promotôr culturâl, poete e scritôr di grant rilêf. O cjatìn cussì scrit tal articul di jentrade: “Insiemit cu la Union dai scritôrs, simpri Agnul, al veve volût fondâ ancje cheste riviste, o sei “Gnovis Pagjinis Furlanis”. La publicazion a cadence anuâl, oltri a jessi il spieli de ativitât puartade indenant de USF, e voleve ancje jentrâ tal dibatiment culturâl e sociâl dal Friûl. Di chê volte a son vignûts fûr trentedoi numars, e dut ce che di significant al è comparît sul cont de leterature e dai scritôrs furlans, par furlan, dal Friûl lu cjatìn testemoneât intes pagjinis di cheste riviste”.
Daûr, simpri su chest personaç, al ven il contribût di Gotart Mitri “Il Friûl di Agnul”. Gotart, leât a Agnul di une lungje amicizie, al scrîf: “La poesie di Agnul e je poesie di amôr dulà che al pant la sô sensibilitât plui fine, intun coinvolziment totâl”. E plui indenant: “Cualchi volte e je un berli scuasit disperât, une preiere incorade che i ven dal font dal cûr par chê la sô pueme lu meti in stât di vivi. Se la poesie di Agnul si le pues calcolâ poesie idiliache par ciertis figurazions di paisaçs, e pant elements autobiografics e introspetîfs, sì cun malsigurecis sui destins dal mont, ma ancjetant cu lis sigurecis apaiants, sepûr dopo passadis conturbiis (Un Istât – Inovâl “...i ài vût cognizion dal amôr / daspò di vê sufiart”), intal sintiment cuintrigambiât par la “Joane pradine”. Cussì i doi lûcs, i siei santuaris, l’amade Joane e il Friûl, mediant de poesie e de lenghe, a deventin insom i lûcs catarchis, i lûcs de liberazion ultime di Agnul”.
Di Agnul, in fin, inte riviste e je stade publicade la conte “Vivi a Codroip” e trê poesiis tiradis fûr de racolte “Lis paveis di Plasencis” (1992).
Interessant ancje il contribût che par chest numar di “Gnovis Pagjinis” al propon Luzi Perès (che si è zovât par altri de colaborazion di Celestino Vezzi). Si trate di une ricercje sul repertori lessicâl che pre Antoni Beline al doprât tal so innomenât libri “Siôr Santul”. In efiets in chel libri, come che nus pant Perès, si cjate une vere e propie miniere lessicâl di mûts di dî, metaforis, espressions che a fasin riferiment a situazions e a compuartaments cjapâts de vite cuotidiane e di popul. Un furlan rampit, gjenuin, di savôr popolâr. Lant po a lei la tabele prontade di Celestino Vezzi si dacuarzisi che pre Antoni al jere verementri un soremestri come scritôr. Un model che al merte di tornâ a jessi let fûr par fûr, parcè che alì si impare simpri alc di gnûf, ma soredut a scrivi par furlan come cu va.
Altris contribûts di chest numar a son opare di Roberto Iacovissi (“Domeni Zannier: persone, art e furlanetât” - Riflessions su la ultime opare “Cjavêi di lûs”), di Renzo Balzan (Plodn in Friaul / Sapade in Friûl) e il redazionâl (“I setante agns de “Academiuta di Lenga Furlana”). Di segnalâ ancje che inte part risiervade ae publicazion dai “Documents”, o cjatìn doi intervents, di Gianfranco D’aronco e di Sergio Cecotti, sul teme simpri momentôs de difese de nestre “autonomie speciâl”. Insom invezit si po cjatâ publicât il document prontât dal Comitât 482 ae ocasion de vignude chenti dal sot-segretari pes minorancis, Bubbico.
____________________________________________________________________________________________________________
La schede: PP.AA. Gnovis Pagjinis Furlanis - XXXIII / 2015 , Union Scritôrs Furlans, Tumieç 2015,
pp.55 .
“Ladins dal Friûl” Diretôr responsabil : Renzo Balzan - Reg. Tribunâl di Tumieç n. 123 dai 09.03.98
Redazion : 33028 Tierç di Tumieç - V. Dandolo16 / tel. 0433/43696 / e-mail : ladinsdalfriul@gmail.com
F.I.P. (fotocopiât in propi) a Tierç di Tumieç (Ud) V. Dandolo 12 pes Edizions “Union Scritôrs Furlans”.
La publicazion e ven spedide es Bibliotechis dal Friûl, es Istituzions Culturâls Ladinis des provinciis di Bolsan, Trent e Belun, e a ducj chei che a mandin la lôr libare contribuzion doprant il C.C. bancjari nr.19162 dal “Banco di Brescia” (Filiâl di Tumieç) - codiç IBAN: IT50H 03500 64320 0000000 19162
Chest gjornâl inte sô version online si lu cjate tal sît : http://ladinsdalfriul.blogspot.it
Publicât cul sostegn de Provincie di Udin – L.R.24/2006 art.26
Iscriviti a: Commenti sul post (Atom)
ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn deu_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn min_Latn fur_Latn fur_Latn fur_Latn fur_Latn fur_Latn fur_Latn fur_Latn